ให้ยื่นแยกภาษีผัวเมียได้ปีหน้า
สรรพากรเปิดทางผัวเมียแยกยื่นภาษีปีหน้า
26 ก.ค. 2555

สรรพากรเปิดทางผัวเมียแยกยื่นภาษีปีหน้า
นายสาธิต รังคสิริ อธิบดีกรมสรรพากร กล่าวว่า กรมอยู่ระหว่างดำเนินการให้สามีภรรยาแยกยื่นภาษีได้ในปีหน้า ตั้งแต่วันที่ 1 ม.ค. 2556 ตามคำสั่งของศาลรัฐธรรมนูญ ทั้งนี้กรมจะต้องมีการแก้ไขประมวลรัษฎากรให้สภาพิจารณาผ่าน 3 วาระ โดยต้องใช้เวลานาน อาจทำให้ดำเนินการไม่ทันตามที่ศาลสั่ง
ดังนั้น กรมสรรพากรจะให้สามีภรรยาแยกยื่นภาษีได้เลย โดยยกเว้นมาตรการที่ให้ยื่นภาษีร่วมกันไม่ต้องให้มีผลบังคับใช้ เพราะถือว่ากรมสรรพากรต้องปฏิบัติตามคำสั่งศาล แม้การแก้กฎหมายยังไม่เสร็จก็ตาม
อย่างไรก็ตาม กรมสรรพากรยังต้องดูรายละเอียดของการแยกยื่นรายได้อีกหลายรายการให้ชัดเจน เช่น กรณีที่สามีภรรยาทำธุรกิจมีรายได้ร่วมกัน จะให้ใครเป็นผู้ยื่น ซึ่งเดิมให้สามีเป็นผู้ยื่น แต่ของใหม่จะเป็นอย่างไร จะให้ตั้งเป็นคณะบุคคลยื่นต่างหากได้หรือไม่ ซึ่งการแยกเสียภาษีจะส่งผลกระทบให้กรมสรรพากรเก็บภาษีได้น้อยกว่าเดิม
นายสาธิต กล่าวว่า ก่อนหน้านี้ได้ประเมินคร่าวๆ ว่า การแยกยื่นภาษีสามีภรรยาจะทำให้ภาษีของกรมสรรพากรหายไป 3,000 ล้านบาท แต่ขณะนี้ได้ให้เจ้าหน้าที่พิจารณาอย่างละเอียดว่ารายได้ที่ยังมีปัญหาว่าจะให้สามีหรือภรรยายื่นนั้นมีอะไรบ้าง และจะกระทบกับการเก็บภาษีเงินได้บุคคลธรรมดาของกรมมากน้อยขนาดไหน
อธิบดีกรมสรรพากร กล่าวว่า การเก็บภาษีของกรม 9 เดือนของปีงบประมาณ เกินเป้าอยู่ 5,000 ล้านบาท โดยกรมสรรพากรเป็นห่วงการยื่นแบบภาษีเงินได้นิติบุคคลครึ่งปีแรก 2555 ในเดือน ส.ค. ที่จะถึงนี้อาจจะเก็บภาษีได้ต่ำกว่าเป้า เพราะมีการลดภาษีจาก 30% จาก 23% อย่างไรก็ตาม คาดว่าทั้งปีกรมสรรพากรจะเก็บภาษีได้ตามเป้าที่ตั้งไว้ 1.62 ล้านล้านบาท
“เดิมกรมสรรพากรตั้งเป้าไว้จะเก็บภาษีได้เกินเป้า 20% แต่น้ำท่วมที่ผ่านมาทำให้การเก็บภาษีนิติบุคคลต่ำกว่าเป้าเป็นจำนวนมาก ทำให้การเก็บภาษีที่สะสมมาเกินเป้า 2 หมื่นล้าน หายไปหมด นอกจากนี้ยังมีภาษีที่หายจากนโยบายบ้านหลังแรก ซ่อมบ้านรถจากน้ำท่วม และการลดภาษีส่งเสริมการลงทุน” นายสาธิต กล่าว
ทั้งนี้ กรมสรรพากรได้สั่งการให้เจ้าหน้าที่ตรวจสอบการเสียภาษีของผู้เสียภาษีให้ถูกต้อง ผู้ที่ยังไม่เคยยื่นแบบเสียภาษีก็ให้ดำเนินการให้ถูกต้องตามกฎหมาย โดยกรมสรรพากรยังยืนยันว่าผู้เสียภาษีที่มาแสดงตัวเพื่อเสียภาษีให้ถูกต้อง กรมสรรพากรจะพิจารณาเก็บภาษีย้อนหลัง 12 ปีเท่านั้น 
อย่างไรก็ดี หากผู้ประกอบการที่ไม่ทำให้ถูกต้อง กรมสรรพากรจะดำเนินการเอาโทษสูงสุดที่กฎหมายกำหนด เช่น ผู้มายื่นแบบ แต่เสียภาษีไม่ครบ ก็จะดำเนินการเรียกภาษีย้อนหลัง 5 ปี ผู้ที่ไม่ยื่นแบบก็จะโดนเรียกภาษีย้อนหลังถึง 10 ปี